แรงซื้อหุ้นแบงก์ดัน SET ปิดบวก 2.27 จุด
แรงซื้อหุ้นแบงก์ดัน SET ปิดบวก 2.27 จุด โดยดัชนีปิดตลาดวันนี้ ที่ระดับ 1,763.22 จุด บวก 2.27 จุด หรือ 0.13% มูลค่าการซื้อขาย 5.51 หมื่นล้านบาท
11 เม.ย. 2561

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,763.22 จุด บวก 2.27 จุด หรือ 0.13% มูลค่าการซื้อขาย 5.51 หมื่นล้านบาท
10 หุ้นดันดัชนีวันนี้

นายวิจิตร อารยะพิศิษฐ ผู้อำนวยการฝ่ายวิจัย บล.เมย์แบงก์ กิมเอ็ง (ประเทศไทย) เปิดเผยว่า ตลาดหุ้นไทยวันนี้ผันผวน โดยดัชนีฯ แกว่งไซด์เวย์ก่อนที่จะหยุดระยะยาวในช่วงเทศกาลสงกรานต์ โดยตลาดฯ สามารถอยู่ในแดนบวกตาม Sentiment ตลาดหุ้นในภูมิภาคเอเชียที่ส่วนใหญ่อยู่ในแดนบวกกัน แต่ดัชนีฯ ไปได้ไม่ไกลเนื่องจากในช่วงบ่ายดาวโจนส์ฟิวเจอร์สได้ปรับตัวลง และตลาดในยุโรปที่เทรดบ่ายนี้ต่างติดลบราว 0.2-0.3%
ทั้งนี้ ให้จับตาดูความคืบหน้าจากสหรัฐฯ โดยเฉพาะในวันที่ 13 เม.ย.จีนจะประกาศตัวเลขส่งออก และดุลการค้า ซึ่งต้องรอดูว่าสหรัฐฯจะมีการตอบโต้อะไรหรือไม่ ซึ่งประเด็นการค้าระหว่างสหรัฐฯ-จีนยังเป็นที่จับตามองอยู่
ส่วนบ้านเรานักลงทุนต่างรอดูกำไรของกลุ่มแบงก์ก่อน ซึ่งคงจะทยอยประกาศผลประกอบการของกลุ่มแบงก์หลังเทศกาลสงกรานต์ไปแล้ว ส่วนพรุ่งนี้ให้ติดตามการประชุมผู้ถือหุ้นของบมจ.ปตท. (PTT) ซึ่งจะมีเรื่องการแตกพาร์
แนวโน้มการลงทุนในวันพรุ่งนี้ (12 เม.ย.) คาดว่า ตลาดฯ คงจะแกว่งไซด์เวย์ เพราะเป็นวันสุดท้ายของการเทรดก่อนหยุดยาวช่วงเทศกาลสงกรานต์ พร้อมให้แนวรับ 1,750 จุด ส่วนแนวต้าน 1,780 จุด
ขณะที่นักวิเคราะห์ บล.กสิกรไทย ระบุว่า ตลาดฯ มีแรงซื้อเพื่อเก็งกำไรผลประกอบการเข้ามาเรื่อยๆ โดยหุ้นในกลุ่มธนาคารยังคงฟื้นตัวอย่างต่อเนื่อง เช่นเดียวกับกลุ่มชิ้นส่วนอิเล็กทรอนิกส์ที่ปรับตัวขึ้นหลังสถานการณ์การค้าจีนและสหรัฐฯ ที่ผ่อนคลาย รวมไปถึงกลุ่มที่มีแนวโน้มผลประกอบการในงวดไตรมาส 1/61 ดี เช่น โรงแรม โรงพยาบาล การเงิน มีการปรับเพิ่มขึ้นเช่นกัน
โดยบริษัทที่มีแนวโน้มกำไรเติบโตดีกว่าไตรมาสก่อน และปีก่อนที่น่าเก็งกำไรประกอบด้วย BBL, TISCO, AEONTS, CHG, RJH, LH, TPCH, AOT, AAV, BGRIM และ RATCH
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
PTT มูลค่าการซื้อขาย 6,342.55 ล้านบาท ปิดที่ 546 บาท ลดลง 6 บาท
CPALL มูลค่าการซื้อขาย 2,697.46 ล้านบาท ปิดที่ 87.25 บาท เพิ่มขึ้น 0.50 บาท
EA มูลค่าการซื้อขาย 2,614.89 ล้านบาท ปิดที่ 33 บาท ลดลง 3 บาท
SCB มูลค่าการซื้อขาย 1,824.51 ล้านบาท ปิดที่ 141.50 บาท เพิ่มขึ้น 1 บาท
KBANK มูลค่าการซื้อขาย 1,800.52 ล้านบาท ปิดที่ 201 บาท เพิ่มขึ้น 4 บาท
ตลาดหุ้นเอเชีย
